करातेमा तीन विभागीय टिमलाई स्वर्ण
करातेको काता विधाबाट विभागीय त्रिभुवन आर्मी, नेपाल प्रहरी र सशस्त्र प्रहरीले स्वर्ण पदक जितेका छन् । पर्वत सदरमुकाम कुश्माको बडागाउँस्थीत सेमी कभर्डहलमा जारी पहिलो दिन महिला काता समूहको फाइनलमा प्रदेश १ लाई आर्मीले पराजित गर्दै स्वर्ण पदक जितेको हो । वाग्मतीले रजत र नेपाल पुलिसले कास्य पदक जितेका छन् ।
पर्वत — करातेको काता विधाबाट विभागीय त्रिभुवन आर्मी, नेपाल प्रहरी र सशस्त्र प्रहरीले स्वर्ण पदक जितेका छन् । पर्वत सदरमुकाम कुश्माको बडागाउँस्थीत सेमी कभर्डहलमा जारी पहिलो दिन महिला काता समूहको फाइनलमा प्रदेश १ लाई आर्मीले पराजित गर्दै स्वर्ण पदक जितेको हो । वाग्मतीले रजत र नेपाल पुलिसले कास्य पदक जितेका छन् ।पुरुषतर्फ भएको एकल कातामा सशस्त्र प्रहरी बलको एपीएफ क्लबले वाग्मती प्रदेशलाई हराउँदै स्वर्ण पदक जितेको हो । एपीएफका तर्फबाट स्वर्णिम मानन्धरले वाग्मतीका रेहन जावेदलाई पराजित गर्दै स्वर्ण पदक दिलाउन सफल भए । वाग्मतीले रजतमा चित्त बुझाउँदा नेपाल पुलिसका महसुस तामाङ र प्रदेश १ का आशिष मगरले कांस्य पदक जिते । एकल कातामा भने नेपाल पुलिस सफल भएको छ । नेपाल पुलिसकी चञ्चला कुँवरले आर्मीकी संगीता मगरलाई पराजित गरिन् । कर्णालीकी एलिसा रसकोटीमगर र सुदूरपश्चिम प्रदेशका वर्षा राउतले कांस्य पदक जिते ।शनिबार हुने भनिएको पुरुष समूह कातातर्फको फाइनल खेल भने समय अभावका कारण आइतबारका लागि सारिएको कराँतेका मुख्य सहायक प्रशिक्षक तथा नवौं राष्ट्रिय खेलकुद प्रतियोगिताका सदस्य दीपक श्रेष्ठले बताए । पर्वतमा करातेतर्फ महिला र पुरुषका काता र विभिन्न तौल समूह गरी जम्मा १९ वटा इभेन्टमा खेल हुनेछन् । ती इभेन्टमा ३२ स्वर्ण, ३२ रजत र ६४ वटा कांस्य पदक गरी कुल १ सय २८ पदकका लागि प्रतिस्पर्धा गर्नेछन् । 